CELEX: 52016PC0113
Language: bg
Date: 2016-03-04
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕС, Евратом) № 883/2013 по отношение на секретариата на Надзорния съвет на Европейската служба за борба с измамите (OLAF)

ЕВРОПЕЙСКА КОМИСИЯ
            Брюксел, 4.3.2016
            COM(2016) 113 final
            2016/0064(COD)
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Регламент (ЕС, Евратом) № 883/2013 по отношение на секретариата на Надзорния съвет на Европейската служба за борба с измамите (OLAF)
            
               
         
         
            
               ОБЯСНИТЕЛЕН МЕМОРАНДУМ
            
            
            
               1.КОНТЕКСТ НА ПРЕДЛОЖЕНИЕТО
            
            
               Основания и цели на предложението
            
            
               
                  Надзорният съвет на Европейската служба за борба с измамите беше създаден с Регламент № 1073/99 от 25 май 1999 г. относно разследванията, провеждани от Европейската служба за борба с измамите (OLAF)
                     1
                  . В член 15, параграф 1 от новия регламент за OLAF № 883/2013 от 11 септември 2013 г.
                     2
                   се посочва, че сред задачите на Надзорния съвет са да „осъществява редовно наблюдение на изпълнението на разследващите функции на Службата с цел да се укрепи независимостта на Службата при правилното упражняване на компетентностите, които са ѝ дадени с настоящия регламент“, и по-специално да „наблюдава свързаните с прилагането на процесуалните гаранции и продължителността на разследванията елементи в контекста на информацията, предоставена от генералния директор ..“. 
               
               
                  В своята работа Надзорният съвет се подпомага от секретариат. Понастоящем този секретариат се осигурява от OLAF, в съответствие с член 15, параграф 8 от Регламента за OLAF, където е посочено, че секретариатът на Надзорния съвет ,,се предоставя от Службата, в тесни консултации с Надзорния съвет“. В член 18 от Регламента се посочва, че бюджетните средства за Надзорния съвет и неговия секретариат се вписват в бюджетния ред на Службата, а щатното разписание на Службата включва разписанието на Надзорния съвет и неговия секретариат. 
               
               
                  Неотдавна обаче бяха изразени известни опасения относно евентуален конфликт на интереси и беше призовано за установяването на по-голяма правна независимост по отношение на управлението на бюджета и секретариата на Надзорния съвет. Във връзка с това в годишните си доклади за дейността за 2013 г. и 2014 г.
                     3
                   Надзорният съвет наблегна на значението на това да функционира независимо и ефективно, за което е необходим независим секретариат с достатъчно персонал. Той подчерта факта, че упражняването на правомощията на орган по назначаването от генералния директор на OLAF, включително във връзка с решенията за повишения и преместване, е възможно да доведе до конфликт на интереси. Той призова неговият бюджет и този на неговия секретариат да бъдат записани в отделен ред в бюджета на OLAF. 
               
               
                  При редица поводи, например в своя доклад относно процедурата по освобождаване от отговорност за 2013 г.
                     4
                   или в своята резолюция относно годишния доклад на Надзорния съвет на OLAF за 2014 г.
                     5
                  , Европейският парламент призова Комисията да предприеме мерки, с които да утвърди независимото функциониране на секретариата на Надзорния съвет на OLAF. 
               
            
            
               Въпросът беше обсъден и в рамките на обмена на мнения с институциите по член 16 от Регламента за OLAF. По време на срещата за обмен на мнения, проведена на 28 септември 2015 г., представителите на Европейския парламент отново подчертаха необходимостта от засилване на независимото функциониране на секретариата на Надзорния съвет.
            
            
               
                  На 18 декември 2015 г. Комисията прие изменение на Решение 1999/352
                     6
                  , с което прехвърли отговорността за усвояването на бюджетните кредити, свързани с членовете на Надзорния съвет, от генералния директор на OLAF към Комисията. Впоследствие Комисията делегира тази отговорност на директора на Службата за плащания (PMO). Това решение се прилага, считано от 1 януари 2016 г. 
               
               
                  Целта на това решение беше да се избегне впечатлението, че членовете на Надзорния съвет биха могли да не са в състояние да изпълняват правилно своя мандат. С това решение обаче не можеше да се постигне пълно правно отделяне от Службата на секретариата и бюджета на Надзорния съвет. За да се отдели управлението на секретариата на Надзорния съвет от управлението на Службата и да се избегне впечатлението, че OLAF може да затрудни оказването на подкрепа за членовете на Надзорния съвет, е необходимо Регламент № 883/2013 да бъде изменен, така че да се предвиди секретариатът на Надзорния съвет да се осигурява пряко от Комисията. Това изменение няма да засегне независимостта и оперативното функциониране на Надзорния съвет и на неговия секретариат, който ще продължи да се ползва със същите права и да подлежи на същите задължения, както преди. По-специално, длъжностното лице на OLAF за защита на данните (ДЗД) ще продължи да наблюдава обработването на данни от секретариата, а за служителите на секретариата ще продължат да се прилагат същите правила за поверителност. В член 19 от Регламент № 883/2013 се предвижда, че до 2 октомври 2017 г. Комисията ще представи на Европейския парламент и на Съвета доклад за оценка относно прилагането на Регламента, който ще включва и становище относно необходимостта за изменение на Регламента. Поради значението на правилното функциониране на Надзорния съвет и необходимостта да се избегне впечатлението, че това функциониране се затруднява от неговата институционална рамка, изглежда важно Регламентът да бъде адаптиран по отношение на този въпрос — и единствено по този въпрос — колкото е възможно по-скоро и във всеки случай, преди да бъде извършена общата оценка на Регламента. 
               
               
                  След като измененият регламент влезе в сила, ще бъде необходимо приемането на друго техническо изменение на Решението за OLAF, така че то да бъде официално приведено в съответствие с новата нормативна уредба. 
               
            
            
               Съгласуваност със съществуващите разпоредби в тази област на политиката
            
            
               
                  Предложеният регламент изменя Регламент № 883/2013, в който вече се предвижда независимостта на Надзорния съвет на OLAF. По-специално с член 15, параграфи 2, 3 и 7 се гарантира независимостта на Надзорния съвет, като са предвидени специална междуинституционална процедура за назначаване и специални условия за упражняването на мандата на неговите членове. С Решение (EC) 2015/2418 на Комисията тази уредба беше допълнително уточнена с прехвърлянето управлението на бюджетните кредити, свързани с Надзорния съвет, от OLAF към Комисията (PMO). 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               Правно основание
            
            
               Предложението се основава на член 325 от ДФЕС относно борбата с измамите, който е и правното основание за Регламент № 883/2013.
            
            
               Субсидиарност и пропорционалност 
            
            
               Настоящото предложение не се отразява на правомощията и отговорностите на държавите членки за борба с измамите, засягащи финансовите интереси на ЕС. То се отнася единствено до управлението на Надзорния съвет на OLAF, което понастоящем е уредено с регламент на ЕС. Освен това горепосоченото действие се ограничава до строго необходимото за постигане на предложените цели, което е в съответствие с принципа на пропорционалност. 
            
         
         
            
               Избор на инструмент
            
            
               Регламент (ЕО) № 883/2013 следва да бъде изменен със същия вид инструмент, т.е. регламент. 
            
            
               3.ОТРАЖЕНИЕ ВЪРХУ БЮДЖЕТА
            
            
               Предложеният регламент няма да изисква нови човешки и административни ресурси и няма да има финансово отражение. С него само ще бъде прехвърлено управлението на бюджетните кредити, свързани със секретариата на Надзорния съвет на OLAF, в рамките на Комисията.
            
            
               4.ДРУГИ ЕЛЕМЕНТИ
            
            
               Подробно разяснение на конкретните разпоредби на предложението
            
            
               
                  Съгласно предложението за нов регламент секретариатът на Надзорния съвет ще се осигурява от Комисията, а не от OLAF (член 15, параграф 8). 
               
               
                  Бюджетните кредити за секретариата на Надзорния съвет ще бъдат прехвърлени от бюджетния ред и щатното разписание на OLAF към тези на Комисията (член 18). 
               
               
                  И накрая, с предложението се изменя формулировката на член 10, параграфи 4 и 5, така че компетентността на длъжностното лице на OLAF за защита на данните (ДЗД) да продължи да обхваща обработването на данни от страна на секретариата. Също така служителите на секретариата ще продължат да бъдат обвързани от същите правила за поверителност, както преди.
               
            
            
               
            
               2016/0064 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на Регламент (ЕС, Евратом) № 883/2013 по отношение на секретариата на Надзорния съвет на Европейската служба за борба с измамите (OLAF)
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 325 от него, 
            
            
               като взеха предвид Договора за създаване на Европейската общност за атомна енергия, и по-специално член 106а от него,
            
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               като взеха предвид становището на Сметната палата,
            
         
         
            
               в съответствие с обикновената законодателна процедура,
            
            
               като имат предвид, че:
            
            
               (1)Надзорният съвет на Европейската служба за борба с измамите („Службата“) е натоварен със задачата да осъществява редовно наблюдение на изпълнението на разследващите функции на Службата с цел да се укрепи независимостта на Службата.
            
            
               (2)Усвояването на бюджетните кредити, свързани с членовете на Надзорния съвет, следва да бъде уредено по такъв начин, че да се избегне каквото и да било впечатление за възможно вмешателство на Службата при изпълнението на техните задължения. Регламент (ЕС, Евратом) № 883/2013 следва да бъде адаптиран, за да позволи такава уредба. Секретариатът на Надзорния съвет следва да се предоставя пряко от Комисията, независимо от Службата. Комисията следва да се въздържа от намеса във функциите на Надзорния съвет.
            
            
               (3)Когато Службата назначава длъжностно лице за защита на данните в съответствие с член 10, параграф 4 от Регламент № 883/2013, това длъжностно лице по защита на данните следва да продължи да бъде компетентно по отношение на обработката на данни от страна на секретариата на Надзорния съвет. 
            
            
               (4)Задълженията за поверителност, с които са обвързани служителите на секретариата на Надзорния съвет, следва да продължат да се прилагат.
            
            
               (5) Беше проведена консултация с Европейския надзорен орган по защита на данните в съответствие с член 28, параграф 2 от Регламент (ЕО) № 45/2001, като той прие становище на ...,
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1
            
            
               Регламент (ЕС, Евратом) № 883/2013 се изменя, както следва:
            
            
               (1)Член 10 се изменя, както следва:
            
            
               а)в параграф 4 се добавя следната алинея:
            
            
               „Длъжностното лице за защита на данните е компетентно по отношение на обработката на данни от страна на Службата и на секретариата на Надзорния съвет.“
            
            
               б)В параграф 5 втората алинея се заменя със следното:
            
            
               „В съответствие с Правилника за персонала, персоналът на Службата и персоналът на секретариата на Надзорния съвет се въздържат от неразрешено разкриване на информацията, получена в хода на служебните задължения, освен когато тази информация е вече публично оповестена или достъпна за обществеността, и продължават да спазват това си задължение след напускане на службата си.“
            
            
               (2)В член 15, параграф 8 последното изречение се заменя със следното:
            
            
               „Секретариатът му се предоставя от Комисията, независимо от Службата, и в тясно сътрудничество с Надзорния съвет. Комисията се въздържа от намеса във функциите на Надзорния съвет.“ 
            
            
               (3)Член 18 се заменя със следното:
            
            
               „Член 18
            
            
               Финансиране
            
         
         
            
               Бюджетните средства за Службата се вписват в специален бюджетен ред в рамките на раздела от общия бюджет на Европейския съюз, отнасящ се до Комисията, и са подробно изложени в приложение към този раздел. Бюджетните средства за Надзорния съвет и неговия секретариат се вписват в раздела от общия бюджет на Европейския съюз, отнасящ се за Комисията.
            
            
               Щатното разписание на Службата се представя в приложение към щатното разписание на Комисията. Щатното разписание на Комисията включва секретариата на Надзорния съвет.“
            
            
               Член 2
            
            
               Настоящият регламент влиза в сила на [първия ден от месеца, следващ месеца на публикуването му в Официален вестник на Европейския съюз. Той се прилага от 1 януари 2017 г. 
            
            
               Настоящият регламент е задължителен в своята цялост и се прилага пряко във всички държави членки.
            
            
            
               Съставено в Брюксел на  година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  ОВ L 136, 31.5.1999 г., стр. 1.
               
               
                  
                     (2)
                  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета, ОВ L 248, 18.9.2013 г., стр.1.
               
               
                  
                     (3)
                  
                  
                     http://ec.europa.eu/anti_fraud/documents/reports-sup_comm/2013/scar_2013_supcom_bg.pdf
                  
                  ; http://ec.europa.eu/anti_fraud/documents/reports-sup_comm/2015/scar_2014_supcom_bg.pdf.
               
               
                  
                     (4)
                  Решение на Европейския парламент от 29 април 2015 г. относно освобождаването от отговорност във връзка с изпълнението на общия бюджет на Европейския съюз за финансовата 2013 г., раздел III — Комисия и изпълнителни агенции (2014/2075(DEC)), http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0118+0+DOC+XML+V0//BG 
               
               
                  
                     (5)
                  Резолюция от 10 юни 2015 г. относно годишния доклад за 2014 г. на Надзорния съвет на Европейската служба за борба с измамите (OLAF), http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0226+0+DOC+XML+V0//BG.
               
               
                  
                     (6)
                  Решение (EC) 2015/2418 на Комисията от 18 декември 2015 г. за изменение на Решение 1999/352/ЕО, ЕОВС, Евратом за създаване на Европейска служба за борба с измамите (OLAF), ОВ L333, 19.12.2015 г., стр. 148.